Alice Roberts

Alice May Roberts, (lahèr 19 Mèi 1973) panèka akademisi, panolès, bân parèntèng lampa è tivi. Alice asalla ḍâri Inggris. Sajjhâk taon 2012, Alice apangkat mènangka Profesor è Universitas Birmingham. Alice jhughân toman apangkat mènangka Prèsiḍèn Humanists AS, organisasi amal sè apromosi pandangan kaoḍi'ân humanis, ḍâri Jânuwari 2019 kantos Mèi 2022. Samangkèn tarappa'an apangkat mènangka bâkkèl prèsiḍèn organisasi amal kasebbhut.

 Kaoḍi'ân Awwâl bân Pamolangan 
Alice Robert lahèr è Bristol, Inggris taon 1973. Ramana alako mènangka insinyur aeronautika, sabâtara èbhuna panèka ghuru bhâsa Inggris bân seni. Alice èrabât è ḍaèra Westbury-on-Trym, pèngghirân kotta Bristol. Alice nempo pamolangan è sakola'an swasta Red Maids’ School."Redmaids' School Celebrating 375 Years" (PDF). Redmaids' School. 2009. kaca. 2. Èyaksès tangghâl 14 Jânuwâri 2026.

 Lako è Tv 
Alice Roberts èkennal lowas mènangka parèntèng lampa dokumenter ilmiah bân sajhârâ. Alice aropa'aghi sala sèttong parèntèng lampa tettep program BBC sè atèma geografi bân lingkungan sè juḍullâ Coast. Lako lu-ghâlluna è tivi panèka ḍâlem program Time Team Live taon 2001, nalèkana adhurrun ḍâlem panalètèyan pamakaman Anglo-Saxon è Breamore, Hampshire. Alice saterrossa aperran mènangka spesialis tolang bân parèntèng lampa omom ḍâlem cem-macem episode, tamaso' ḍâlem sèri toronan Extreme Archaeology. È bulân Agustus 2006, Alice dhâddhi sala sèttong parèntèng lampa otama ḍâlem episode Time Team sè ajuḍul Big Royal Dig, sè nalètè situs arkeologi è cem-macam maligi kraton è Inggris.

È Jânuwari 2007, Alice nolès bân mapresentasi serial dokumenter Dr Alice Roberts: Don’t Die Young è saloran BBC TWo, sè abahas anatomi bân kasèhatan manossa. Alice saterrossa ngèbâ sèrial lèma' bâgiyân sè ajuḍul The Incredible Human Journey (2009), Alice jhughân dhâddhi ko-presenter abhâreng Mark Hamilton ḍâlem dokumenter A Necessary Evil?, sè abahas kasos pambunuwan sè kalonta, èngghi panèka pambunowan sè èlakonè sareng Burke bân Here è abad ka-19.

 Sombher